《曲游春·己卯岁元夕里中张灯殊盛而风雪阻之》
清代·黄之隽

醉与银花语，问一生几度，良夜圆月。况入新年，早驰情三五，闹蛾时节。

袅袅春如发。拖逗得、韶光明灭。怪东风、尽日吹人，扑上一衣寒雪。

怨煞，烟欺雨压。料弦管都休，灯事销歇。多少红裙，竞新妆初了，望晴愁滑。

窗底喁喁说。天甚事、阻人游屧。不晓败意东皇，可曾耳热。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。